آ دوستلار ، بیر قومرال ترلانیم اوچدو
یوللاردا یولوم وار ، گؤزوم یولدادیر
اون بئش گون آیریلیق ، اون بئش ایل کئچدی
اؤلدوردو انتظار ، گؤزوم یولدادیر.
هانی منیم آرخام ، قولوم – قانادیم
حؤرمتیم ، عزتیم ، شؤهرتیم ، آدیم
قارداش برابری گؤزل آروادیم!
سؤیله یین ، دورنالار ، گؤزوم یولدادیر
گئتمیشدی اون گؤنه ، چیخدی اون بئشه
نئچین سالدی منی بئله تشویشه؟
دئمه دینمی ساقین(چکین) ، کؤنلوم بیر شوشه
گئج گلرسن ، سینار ، گؤزوم یولدادیر
او کی وئردی سنه هم وار – یوخونو
قلبینه ساپلادین هجران اوخونو
یاستیغیندان آلدیم گؤزل قوخونو
یاستیغین گول قوخار ، گؤزوم یولدادیر
ای وفاسیز ، سنین اوره گین داشدان
نئیچون سؤیله مه دین ، گولوم ، بوباشدان
” یاری آز سئویرم قوهوم – قارداشدان “
قوهوملو بَختَوَر ، گؤزوم یولدادیر.
احمد جواد (1937-1892)
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab pbt_Arab